נחמיה קין

נחמיה קין (28 ביוני 1925 – 5 במאי 2008) היה אלוף בצה"ל, ראש אגף האפסנאות.

קורות חייו 
נולד בטרנסילבניה שברומניה בשנת 1925. עלה ארצה בגיל 16 בהעפלה. נתפס וישב במעצר במחנה המעצר בעתלית. למד בבית ספר חקלאי במגדיאל. עבד כמסגר עבור הצבא הבריטי.

לחם במסגרת ההגנה וצה"ל. במלחמת העצמאות היה מפקד מוצב באזור קיבוץ גבעת חיים, במסגרת גדוד 132 של חטיבת אלכסנדרוני.

שירת כקצין שלישות בגדוד 53 של חטיבת גבעתי ושל חטיבה 17. אחר כך שירת במטכ"ל כקצין מטה לארגון מילואים, כעוזר קצין שלישות של פיקוד המרכז, כמזכיר הפיקוד העליון, כראש לשכת ראש אכ"א בשנים 1951–1954 וכראש ענף תנאי שירות.

לאחר מבצע קדש מונה לקצין השלישות של פיקוד המרכז ובהמשך מונה לראש ענף באגף המטה.

שימש במגוון תפקידים באגף האפסנאות ובשנת 1964 מונה לקצין אספקה ראשי בדרגת אל"ם.

בין השנים 1966–1969 שימש בתפקיד נספח צה"ל באיטליה, שווייץ ויוגוסלביה. הואשם על ידי ממשלת שווייץ כי היה שותף למבצע הברחת תוכניות הייצור של מטוס המיראז' 5 ששימשו את התעשייה האווירית לייצור מטוס הנשר. הוא הוכרז כאישיות בלתי רצויה בשווייץ, יחד עם צבי אלון, הנספח הצבאי באיטליה.

בשנת 1969 מונה ליועץ כספי לרמטכ"ל וראש אגף התקציבים במשרד הביטחון, והועלה לדרגת תת-אלוף.

באוקטובר 1972 מונה לראש אגף האפסנאות בדרגת אלוף ושימש בתפקיד בזמן מלחמת יום הכיפורים.

השתחרר משירות צה"ל בשנת 1974, ולאחר שחרורו שימש כעוזר ראש אג"א בחירום.

בעל תואר מהפקולטה למשפטים באוניברסיטה העברית בירושלים. כמו כן, למד במכללה הבין-זרועית לפיקוד ולמטה של צה"ל.
	
ב-29 באפריל 2004 חתם על מכתב תמיכה של בכירי מערכת הביטחון בתוכנית ההתנתקות, הקובעת שהתכנית חיונית לביטחון ישראל. 

בערוב ימיו לקה במחלת אלצהיימר. נפטר בגיל 83 ב-5 במאי 2008 בבית החולים שיבא בתל השומר.

קישורים חיצוניים 

 עדות אלוף נחמיה קין, ראש אגף אפסנאות, ישיבות קמ"ט, ק"ן בפני ועדת אגרנט, 18/08/1974, באתר המרכז למלחמת יום הכיפורים
 עדות אלוף נחמיה קין, ראש אגף אפסנאות, בפני אוספי החומר של ועדת אגרנט באתר המרכז למלחמת יום הכיפורים
 הודעת דובר צה"ל על פטירתו

הערות שוליים 

ישראלים ילידי רומניה
לוחמי ההגנה
ראשי אט"ל
אלופי צה"ל
אנשי הלק"ם
יועצים כספיים לרמטכ"ל
נספחים צבאיים ישראלים באיטליה
נספחים צבאיים ישראלים בשווייץ
בוגרי האוניברסיטה העברית בירושלים: משפטים
אישים הקבורים בבית הקברות הצבאי קריית שאול
ישראלים שנולדו ב-1925
ישראלים שנפטרו ב-2008